FI Euroopan unionin virallinen lehti C 2/5

Tiivistelmä komission päätöksestä,

tehty 14 päivänä lokakuuta 2009,

EY:n perustamissopimuksen 81 artiklan ja ETA-sopimuksen 53 artiklan mukaisesta menettelystä

(Asia COMP/39.416 – alusluokitus)

(tiedoksiannettu numerolla K(2009) 7796 lopullinen)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

2010/C 2/05

Komissio teki 14. lokakuuta 2009 päätöksen EY:n perustamissopimuksen 81 artiklan ja ETA-sopimuksen 53 artiklan mukaisesta menettelystä. Komissio julkaisee päätöksen neuvoston asetuksen (EY) N:o 1/2003 (1) 30 artiklan säännösten mukaisesti. Se ottaa huomioon yritysten oikeutetut edut sen suhteen, ettei niiden liikesalaisuuksia paljasteta. Päätöksen koko teksti, josta on poistettu luottamukselliset tiedot, on saatavilla kilpailun pääosaston verkkosivuilla osoitteessa:

http://ec.europa.eu/competition/antitrust/cases/index/by_nr_78.html#i39_416

1. Tämä asetuksen (EY) N:o 1/2003 9 artiklan 1 kohdan mukainen päätös osoitetaan Kansainväliselle luokituslaitosten järjestölle IACS:lle ja IACS Ltd:lle (jäljempänä yhdessä ’IACS’). Päätös tekee IACS:n tarjoamista sitoumuksista asian loppuun saattamiseksi sitä velvoittavia.

2. Menettelyn aiheena on IACS:n tapa kohdella siihen kuulumattomia kolmansia luokituslaitoksia. Komissio katsoi ennakkoarvioinnissaan, että IACS:n päätökset ovat saattaneet rajoittaa kilpailua alusten luokitukseen liittyvien palvelujen merkityksellisillä markkinoilla. Kyseiset päätökset ovat koskeneet i) IACS:n jäsenyyskriteereitä ja -menettelyjä sekä jäsenyyden keskeyttämistä tai peruuttamista ja tapaa, jolla näitä kriteereitä ja menettelyjä on sovellettu, sekä ii) IACS:n päätöslauselmien ja niihin liittyvien teknisiä taustatietoja sisältävien asiakirjojen laadintaa ja IACS:ään kuulumattomien luokituslaitosten mahdollisuutta tutustua kyseisiin asiakirjoihin. Kun otetaan huomioon IACS:n kymmenen jäsenen vahva asema markkinoilla ja se seikka, että IACS:ään kuulumattomuus saattaa tuoda mukanaan merkittäviä kilpailullisia haittoja, komissio epäili alustavana näkemyksenään näiden päätösten olevan EY:n perustamissopimuksen 81 artiklan 1 kohdan ja ETA-sopimuksen 53 artiklan 1 kohdan vastaisia. Lisäksi komission alustavan näkemyksen mukaan nämä päätökset eivät näyttäneet täyttävän EY:n perustamissopimuksen 81 artiklan 3 kohdan ja ETA-sopimuksen 53 artiklan 3 kohdan mukaisia poikkeuksen kumulatiivisia edellytyksiä.

3. IACS tarjosi seuraavat sitoumukset komission esittämien kilpailuun liittyvien ongelmien ratkaisemiseksi: — objektiivisten ja avointen jäsenyyskriteerien laatiminen ja niiden noudattaminen yhdenmukaisesti ja syrjintää harjoittamatta sitoumuksissa esitettyjen jäsenyyden haku-, keskeyttämis- ja peruuttamismenettelyjen eri vaiheita koskevien yksityiskohtaisten sääntöjen ja määräaikojen mukaisesti. — IACS:ään kuulumattomien luokituslaitosten ottaminen mukaan IACS:n teknisiin työryhmiin. — IACS:n nykyisten ja tulevien päätöslauselmien ja niihin liittyvien teknisiä taustatietoja sisältävien asiakirjojen julkiseksi saattaminen samanaikaisesti ja samalla tavalla kuin ne saatetaan IACS:n jäsenten saataville. — itsenäisen valituslautakunnan perustaminen mahdollisten erimielisyyksien ratkaisemiseksi asioissa, jotka koskevat IACS:n jäsenyyden saamista, keskeytystä tai peruutusta, IACS:n teknisiin työryhmiin osallistumista sekä IACS:n päätöslauselmien ja niihin liittyvien teknisiä taustatietoja sisältävien asiakirjojen saatavuutta.

4. Komissio katsoo, että IACS:n tarjoamat sitoumukset ovat riittäviä ja välttämättömiä sen ennakkoarvioinnissaan esittämien kilpailuongelmien ratkaisemiseksi. Asetuksen (EY) N:o 1/2003 27 artiklan 4 kohdan mukaisen tiedonannon perusteella saatujen huomautusten tulos on yhdenmukainen komission näkemyksen kanssa.

5. IACS:n jäsenyyskriteerien osalta sitoumuksissa on esitetty asianmukainen tasapaino toisaalta tiukkojen jäsenyysvaatimusten säilyttämisen ja toisaalta tarpeettomien jäsenyysesteiden poistamisen välillä. Uudet kriteerit takaavat, että vain teknisesti riittävän pätevät luokituslaitokset ovat valintakelpoisia IACS:n jäseniksi, jolloin varmistetaan, että IACS:n työn tehokkuus ja laatu eivät heikkene aiheettomasti liian löyhien jäsenyysvaatimusten vuoksi. Uusissa kriteereissä ei kuitenkaan ole esteitä teknisesti pätevien luokituslaitosten liittymiselle IACS:ään niin halutessaan.

6. IACS:n uusi järjestelmä IACS:ään kuulumattomien luokituslaitosten ottamiseksi mukaan IACS:n työryhmissä toteutettavaan teknisten standardien laatimisprosessiin takaa IACS:ään kuulumattomille luokituslaitoksille asiaankuuluvat mahdollisuudet osallistua teknisten päätöslauselmien laatimiseen, mutta samalla kuitenkin varmistetaan IACS:n teknisten työryhmien asianmukainen toiminta. Lisäksi sitoumukset takaavat IACS:ään kuulumattomille luokituslaitoksille rajoittamattoman mahdollisuuden tutustua IACS:n teknisten standardien laatimisprosessin tuloksiin.

7. Päätöksessä todetaan, että sitoumusten perusteella komission toimille ei ole enää perusteita. Päätös on sitova lokakuuhun 2014 asti.

8. Kilpailunrajoituksia ja määräävää markkina-asemaa käsittelevä neuvoa-antava komitea antoi myönteisen lausunnon 28. syyskuuta 2009.

(1) EYVL L 1, 4.1.2003, s. 1.